31976R1513
L 169/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1513/76 НА СЪВЕТА
от 24 юни 1976 година
относно вноса в Общността на трици и брашно с трици и на други отпадъци от пресяването, смилането или друга обработка на някои зърнени култури с произход от Тунис
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 113 от него,
като взе предвид предложението на Комисията,
като взе предвид становището на Асамблеята (1),
като има предвид, че Споразумението за сътрудничество между Европейската икономическа общност и Република Тунис, както и Временното споразумение (2) за предварителното прилагане на някои разпоредби на Споразумението за сътрудничество, са подписани на 25 април 1976 г.;
като има предвид, че член 22 от Споразумението за сътрудничество и член 15 от Временното споразумение предвиждат, че при условие че Тунис прилага специална такса за износа на трици, брашно с трици и на други отпадъци от пресяването, смилането или друга обработка на зърнени култури с изключение на царевицата и ориза, включени в подпозиция 23.02 A II от Общата митническа тарифа, променливият компонент от таксата върху вноса трябва да бъде намален със сума, равна на 60 % от средната стойност на променливите компоненти на таксите, приложими за въпросния продукт през трите месеца, предхождащи месеца, през който се определя тази сума и фиксираният компонент на таксата не трябва да се начислява;
като има предвид, че тази специална такса върху износа трябва да бъде отразена в цената на тези продукти, внасяни в Общността;
като има предвид, че за да се гарантира правилното прилагане на тези споразумения, следва да се приемат мерки, по силата на които вносителят да бъде длъжен при вноса на трици, брашно с трици и други отпадъци да представи доказателство, че специалната такса върху износа е платена в Тунис;
като има предвид, че в съответствие, inter alia, със споразумението под форма на размяна на писма във връзка с член 22 от Споразумението за сътрудничество и член 15 от Временното споразумение между Европейската икономическа общност и Република Тунис относно вноса в Общността на трици и брашно с трици с произход от Тунис (3), тези споразумения изискват подробни правила за прилагането им,
ПРИЕ НАСТОЯЩИЯ РЕГЛАМЕНТ:
Член 1
Променливият компонент на таксата върху вноса в Общността на трици, брашно с трици и други отпадъци от пресяването, смилането или друга обработка на зърнени култури, с изключение на царевицата и ориза, включени в подпозиция 23.02 A II на Общата митническа тарифа, с произход от Тунис, е таксата, която се изчислява в съответствие с член 2 от Регламент (ЕИО) № 2744/75 на Съвета от 29 октомври 1975 г. относно режима за внос и износ на продукти, получени от преработката на зърнени култури и ориз (4), намалена със сума, равна на 60 % от средната стойност на променливите компоненти на таксите, приложими за продукта през трите месеца, предхождащи месеца, през който се определя тази сума.
Член 2
Член 1 се прилага за всички случаи на внос, за които вносителят представи доказателство, че специалната такса върху износа е заплатена в Тунис в съответствие с член 22 от Споразумението за сътрудничество или с член 15 от Временното споразумение.
Член 3
Подробните правила за прилагане на настоящия регламент по отношение по-специално на определяне на сумата, с която се намалява таксата, се приемат в съответствие с процедурата, установена в член 26 от Регламент № 359/67/ЕИО.
Член 4
Не се начислява фиксиран компонент от таксата върху вноса в Общността на трици, брашно с трици и други отпадъци от пресяването, смилането или друга обработка на зърнени култури, с изключение на царевица и ориз, включени в подпозиция 23.02 A II от Общата митническа тарифа, с произход от Тунис.
Член 5
Настоящият регламент влиза в сила в деня на влизането в сила на споразумението под формата на размяна на писма във връзка с член 22 от Споразумението за сътрудничество и член 15 от Временното споразумение между Европейската икономическа общност и Република Тунис относно вноса в Общността на трици и брашно с трици с произход от Тунис.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юни 1976 година.